初至江城寓分司衙
作者：董嗣杲
朝代：宋

paragraphs: 書生浪出值暑天，何啻千里身在船。
今辰忽向船亭坐，頭眩猶類瀕江牽。
履平剗地若恍惚，四體不舒慣{臯兀}杌。
自嗟時滯久勞苦，驅馳負得貧筋骨。
奉使衙深少吏胥，幹官占了東偏居。
西偏有軒扁清足，憔悴幾竿蒼竹踈。
射檐莫禁落日曬，平白將身隨爐鞴。
不奈羸軀苦熱情，無故要償行脚債。
富池狂遊期者誰，卷雪樓燬空有基。
離船未久抱虛暈，孱弱忍蹈波濤危。
官衙寂然且臥病，便行小伺西風勁。
廬山夜眠不熟淚不乾，梧樹支離凋井闌。